Document ID: 32006D0720

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Οκτωβρίου 2006
για την έγκριση της διάθεσης στην αγορά ελαίου φυτικής προέλευσης που περιέχει διακυλογλυκερόλη ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 4971]
(Το κείμενο στην αγγλική γλώσσα ειναι το μόνο αυθεντικό)
(2006/720/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 (1), και ιδίως το άρθρο 7,
Εκτιμώντας τα ακόλουθα:
(1)
Στις 17 Απριλίου 2002 η εταιρεία Archer Daniels Midland Company (εφεξής «ADM») υπέβαλε αίτηση στις αρμόδιες αρχές των Κάτω Χωρών για τη διάθεση στην αγορά ελαίου φυτικής προέλευσης που περιέχει διακυλογλυκερόλη ως νέου τροφίμου προς χρήση σε μαγειρικά έλαια, λιπαρά για επάλειψη, σάλτσες σαλάτας, μαγιονέζες, ποτά προτεινόμενα ως υποκατάστατα ενός ή περισσοτέρων γευμάτων της καθημερινής δίαιτας, προϊόντα αρτοποιίας και προϊόντα τύπου γιαουρτιού.
(2)
Στις 20 Δεκεμβρίου 2002 οι αρμόδιες αρχές των Κάτω Χωρών εξέδωσαν την αρχική τους έκθεση αξιολόγησης. Στην εν λόγω έκθεση κατέληξαν στο συμπέρασμα ότι το έλαιο φυτικής προέλευσης που περιέχει διακυλογλυκερόλη είναι ασφαλές για κατανάλωση από τον άνθρωπο.
(3)
Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 21 Ιανουαρίου 2003.
(4)
Εντός της περιόδου των εξήντα ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.
(5)
Η Ευρωπαϊκή Αρχή για την Ασφάλεια των Τροφίμων (ΕΑΑΤ), στη γνώμη που εξέδωσε στις 2 Δεκεμβρίου 2004 σχετικά με αίτηση της ADM για έγκριση του ελαίου φυτικής προέλευσης που περιέχει διακυλογλυκερόλη (EnovaTM oil) (2), κατέληξε στο συμπέρασμα ότι το εν λόγω έλαιο είναι ασφαλές για κατανάλωση από τον άνθρωπο.
(6)
Όσον αφορά την περιεκτικότητά του σε τρανς-λιπαρά οξέα, η ΕΑΑΤ συνέστησε ότι θα έπρεπε να μειωθεί αυτή στο επίπεδο των συμβατικών ελαίων φυτικής προέλευσης τα οποία το νέο έλαιο προορίζεται να αντικαταστήσει, έτσι ώστε αυτό να μην έχει μικρότερη διατροφική αξία για τον καταναλωτή.
(7)
Όσον αφορά τα ποτά που προτείνονται ως υποκατάστατα ενός ή περισσότερων γευμάτων της καθημερινής δίαιτας, ισχύει η οδηγία 89/398/ΕΟΚ του Συμβουλίου, της 3ης Μαΐου 1989, για την προσέγγιση των νομοθεσιών των κρατών μελών σχετικά με τα τρόφιμα που προορίζονται για ειδική διατροφή (3).
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το έλαιο φυτικής προέλευσης που περιέχει διακυλογλυκερόλη, όπως προσδιορίζεται στο παράρτημα, μπορεί να διατεθεί στην αγορά της Κοινότητας ως νέο τρόφιμο προς χρήση σε μαγειρικά έλαια, λιπαρά για επάλειψη, σάλτσες σαλάτας, μαγιονέζες, ποτά προτεινόμενα ως υποκατάστατα ενός ή περισσοτέρων γευμάτων της καθημερινής δίαιτας, προϊόντα αρτοποιίας και προϊόντα τύπου γιαουρτιού.
Άρθρο 2
Ο χαρακτηρισμός «έλαιο φυτικής προέλευσης που περιέχει διακυλογλυκερόλη (τουλάχιστον 80 % διακυλογλυκερόλη)» πρέπει να αναγράφεται στην επισήμανση του ίδιου του προϊόντος ή στον κατάλογο των συστατικών των τροφίμων στα οποία εμπεριέχεται.
Άρθρο 3
Η παρούσα απόφαση απευθύνεται στην ADM Kao LLC, 4666 East Faries Parkway, Decatur, IL 62526, USA.
Βρυξέλλες, 23 Οκτωβρίου 2006.

Labels: 3
17